20.6.2023.
HR
Službeni list Europske unije
C 217/21
Sažetak Mišljenja Europskog nadzornika za zaštitu podataka o pregovaračkom mandatu za sklapanje međunarodnog sporazuma o razmjeni osobnih podataka između Europola i tijela za izvršavanje zakonodavstva u Boliviji (2023/C 217/09) (Cjeloviti tekst ovog Mišljenja dostupan je na engleskom, francuskom i njemačkom jeziku na mrežnom mjestu EDPS-a) https://edps.europa.eu)
Europska komisija donijela je 9. ožujka 2023.
Preporuku za odluku Vijeća o odobravanju otvaranja pregovora o sporazumu između Europske unije i Višenacionalne Države Bolivije o razmjeni osobnih podataka između Agencije Europske unije za suradnju tijela za izvršavanje zakonodavstva Agencije Europske unije za suradnju tijela za izvršavanje zakonodavstva (Europol) i bolivijskih tijela nadležnih za borbu protiv teških kaznenih djela i terorizma (1) (dalje u tekstu „Preporuka”).
Cilj je Preporuke otvoriti pregovore s Bolivijom u svrhu potpisivanja i sklapanja međunarodnog sporazuma kojim se omogućuje razmjena osobnih podataka između Europola i bolivijskih tijela nadležnih za borbu protiv teških kaznenih djela i terorizma.
U Prilogu Preporuci utvrđuju se pregovaračke smjernice Vijeća Komisiji, odnosno ciljevi koje Komisija treba nastojati ispuniti u ime EU-a tijekom pregovora.
Prijenosi osobnih podataka prikupljenih u kontekstu kaznenih istraga koje je dodatno obradio Europol kako bi dobio obavještajne podatke o kaznenim djelima mogu značajno utjecati na živote pojedinaca na koje se odnose.
Stoga se ovim međunarodnim sporazumom mora osigurati da se ograničenja prava na privatnost i zaštitu podataka u kontekstu borbe protiv teških kaznenih djela i terorizma primjenjuju samo u onoj mjeri u kojoj je to nužno potrebno.
Europski nadzornik za zaštitu podataka (EDPS) sa zadovoljstvom primjećuje da je, također na temelju niza preporuka iz prethodnih mišljenja EDPS-a o tom pitanju, Komisija dosad utvrdila dobro strukturiran skup ciljeva (pregovaračkih smjernica) koji uključuju temeljna načela zaštite podataka, a koje Komisija namjerava ostvariti u ime EU-a tijekom međunarodnih pregovora o sklapanju sporazuma o razmjeni osobnih podataka između Europola i tijela za izvršavanje zakonodavstva trećih zemalja.
U tom je pogledu cilj preporuka iz ovog Mišljenja pojasniti i, prema potrebi, nastaviti razvijati zaštitne mjere i kontrole u budućem Sporazumu između EU-a i Bolivije s obzirom na zaštitu osobnih podataka.
U tom kontekstu, EDPS preporučuje da se u budućem Sporazumu izričito utvrdi popis kaznenih djela u vezi s kojima bi se osobni podatci mogli razmjenjivati; da se predvidi povremeno preispitivanje potrebe za pohranom prenesenih osobnih podataka, kao i druge odgovarajuće mjere kojima se osigurava poštovanje rokova; da se osiguraju dodatne zaštitne mjere u pogledu prijenosa posebnih kategorija podataka; da se osigura izbjegavanje automatiziranog odlučivanja na temelju primljenih podataka u skladu sa Sporazumom bez mogućnosti učinkovite i smislene intervencije čovjeka; da se utvrde jasna i detaljna pravila u pogledu informacija koje bi trebale biti dostupne ispitanicima.
EDPS podsjeća da je, u skladu s člankom 8. stavkom 3.
Povelje, nadzor koji provodi neovisno tijelo ključan element prava na zaštitu osobnih podataka.
EDPS stoga preporučuje Komisiji da tijekom pregovora posebnu pozornost posveti nadzoru koji provode neovisna javna tijela odgovorna za zaštitu podataka sa stvarnim ovlastima u odnosu na tijela za izvršavanje zakonodavstva i druga nadležna tijela Bolivije koja će upotrebljavati prenesene osobne podatke.
Osim toga, kako bi se osigurala pravilna provedba Sporazuma, EDPS također predlaže da stranke redovito razmjenjuju informacije o ostvarivanju prava ispitanika, kao i relevantne informacije o upotrebi mehanizama nadzora i pravne zaštite povezanih s primjenom Sporazuma.
(1) COM(2023) 130 final.